《雨后登吴山过城隍庙眺望》
元代·钱惟善

偶向吴山高处望，凄凉犹自觉繁华。百年香火祠神宇，二月笙歌卖酒家。

渺渺风帆来海岛，冥冥江树接烟沙。倚阑贪看西湖上，古木荒城日又斜。

作者简介：钱塘人，字思复，号曲江居士。顺帝至正元年，省试《罗刹江赋》，时锁院三千人，独惟善据枚乘《七发》，辨钱塘江为曲江，由是得名。官副提举。张士诚据吴，弃官。既殁，与杨维桢、陆居仁同葬干山，人称三高士墓。有《江月松风集》。